Þegar nýtt ár gengur í garð velta margir fyrir sér hvað og hversu mikið var lesið á nýliðnu ári . Sumir vilja lesa meira og setja sér jafnvel háleit markmið um bókalestur . Hér fylgja nokkur góð ráð fyrir þá sem vilja halda betur utan um lesturinn á nýju ári : Veldu efni sem þér þykir áhugavert eða skemmtilegt . Settu þér raunhæf markmið : 500 blaðsíður eða 50 blaðsíður ? Hljóðbækur eru líka frábær leið til að lesa bækur . Hér á síðu Borgarbókasafnsins er hægt að búa til bókalista með því að skrá þig inn og fara í listarnir mínir . Einföld og góð leið til að halda utan um allar þær bækur sem þig dreymir um að lesa . Til eru hjálpleg forrit sem aðstoða fólk við að fylgjast með lestrinum . Eitt þeirra er Goodreads en þar má skrá lesnar bækur sem og bækur sem þig langar til að lesa . Einnig er hægt að setja sér lestrarmarkmið með lestraráskorun Goodreads , þar sem reiknað er út fyrir þig hvar þú stendur út frá fjölda bóka sem þú hefur sett þér fyrir . Fyrir þá sem vilja hafa lesturinn vel skipulagðan má benda á lestrardagbók Bookriot en þar má fylla út nákvæmt exel-skjal yfir lesturinn . Og ef þú vilt eitthvað enn ítarlegra en lestrardagbók Bookriot þá finnur þú það á Reader Voracious . Þar getur þú fylgst með daglegum lestri í línuritum og planað lestur mánuði fram í tímann .